**თბილისის ვანო სარაჯიშვილის სახელობის**

**სახელმწიფო კონსერვატორიის გამომცემლობის**

**დებულება**

**მუხლი 1. ზოგადი დებულება**

1.1. თბილისის ვანო სარაჯიშვილის სახელობის სახელმწიფო კონსერვატორიის გამომცემლობა (შემდგომში გამომცემლობა) წარმოადგენს კონსერვატორიის დამხმარე სტრუქტურულ ერთეულს, რომელიც მოქმედებს კონსერვატორიის მისიის აღსრულების ფარგლებში. გამომცემლობის უფლებამოსილებანი, ვალდებულებები, ფუნქციები განისაზღვრება ამ დებულებით.

1.2. გამომცემლობა თავის საქმიანობაში ხელმძღვანელობს საქართველოს მოქმედი კანონმდებლობით, კანონქვემდებარე ნორმატიული აქტებით, კონსერვატორიის წესდებით, კონსერვატორიის საგამომცემლო საქმიანობის წესით და წინამდებარე დებულებით.

3. გამომცემლობა თავისი კომპეტენციის ფარგლებში ანგარიშვალდებულია კონსერვატორიის აკადემიური საბჭოს, რექტორის და ადმინისტრაციის ხელმძღვანელის წინაშე; ასრულებს რექტორის და ადმინისტრაციის ხელმძღვანელის მიერ კანონის საფუძველზე დაკისრებულ მოვალეობებს.

**მუხლი 2. გამომცემლობის მიზნები, ამოცანები,**

**ვალდებულებები და უფლებამოსილებანი**

2.1. გამომცემლობის მიზანია გამოცემული სასწავლო/სამეცნიერო/შემოქმედებით პროდუქციით ხელი შეუწყოს თანამედროვე სტანდარტების შესაბამისი სრულფასოვანი სასწავლო გარემოს შექმნას; სამუსიკო მეცნიერების განვითარებასა და თანამედროვე მუსიკოლოგიური კვლევების შედეგების ხელმისაწვდომობის გაზრდას, ეროვნული სამუსიკო ხელოვნების პოპულარიზებას.

2.2. გამომცემლობის ამოცანაა კონსერვატორიის საგამომცემლო საქმიანობის წარმართვა, კოორდინაცია და კონტროლი. ასევე, გამომცემლობის საქმიანობის მიზნებიდან გამომდინარე სხვა უფლებამოსილებათა განხორციელება, რომლებიც არ ეწინააღმდეგება საქართველოს კანონმდებლობას, კონსერვატორიის წესდებას, საგამომცემლო საქმიანობის წესსა და წინამდებარე დებულებას.

2.3. გამომცემლობა უზრუნველყოფს კონსერვატორიის პროფესორ-მასწავლებელთა და თანამშრომელთა ავტორობით სასწავლო, სამეცნიერო, მეთოდური, საცნობარო, შემოქმედებითი სახის ლიტერატურის გამოცემას.

2.4. გამომცემლობას უფლება აქვს კონსერვატორიის მიზნებიდან გამომდინარე განახორციელოს საგამომცემლო პროექტები გარეშე სასწავლო, სამეცნიერო და შემოქმედებით ცენტრებთან (მათ შორის საერთაშორისო) ერთობლივად.

2.5. გამომცემლობის სამოქმედო გეგმა რეგულირდება კონსერვატორიის „საგამომცემლო საქმიანობის წესის“ მუხლით 2 და მუხლით 3.

**მუხლი 3. საგამომცემლო უზრუნველყოფა.**

**სტრუქტურა. ფუნქციები.**

3.1. გამომცემლობა უზრუნველყოფს გამოცემის სარედაქციო და საწარმოო პროცესს საგამომცემლო ნორმატივების შესაბამისი საბეჭდი ფაილის დამზადებიდან მის პოლიგრაფიულ განხორციელებამდე.

3.2. გამომცემლობაში მასალა მიიღება გამოცემის შესახებ შესაბამისი მიმართულების გადაწყვეტილების ამსახველი დოკუმენტაციით ( ა) მიმართულების სხდომის ოქმის ამონაწერი, ბ) დადებითი რეცენზია/ები, გ) აკადემიურ გადაცდომათა კომპიუტერული უზრუნველყოფის სისტემით (Turnitin-ით) გადამოწმების დამადასტურებელი დასკვნა; დ) თარგმნილი ლიტერატურის გამოცემის შემთხვევაში, ოფიციალური ნებართვა ნათარგმნი წიგნის ავტორის, ან შესაბამისი გამომცემლობისგან).

3.2.1. გამოსაცემად ბარდება ნაშრომის ელექტრონული ვერსია APA მეექვსე გამოცემა (American Physiological Association-The sixth edition) სტილის მოთხოვნებისა და პუბლიკაციისთვის დადგენილი სხვა პარამეტრების გათვალისწინებით (პუბლიკაციისთვის საჭირო მოთხოვნები განსაზღვრულია კონსერვატორიის „საგამომცემლო საქმიანობის წესის“ დანართებში 1 და 2; კონსერვატორიის „აკადემიური კეთილსინდისიერების პოლიტიკის“ დოკუმენტის დანართში 2).

3.3. გამომცემლობის სტრუქტურას წარმოადგენს: გამომცემლობის ხელმძღვანელი და ლიტ. რედაქტორი.

3.3.1 გამომცემლობის საქმიანობას წარმართავს გამომცემლობის ხელმძღვანელი, რომელიც პასუხისმგებელია გამომცემლობის ფუნქციებისა და ამოცანების შესრულებაზე:

ა). ახორციელებს გამომცემლობის საქმიანობის დაგეგმარებას შემოსული საგამომცემლო ინიციატივების საფუძველზე;

ბ) კურირებს და აკონტროლებს გამოცემათა სარედაქციო და საწარმოო პროცესს; ანაწილებს ფუნქციებს, აძლევს მითითებებსა და დავალებებს;

გ) სარედაქციო პროცესის წარმართვისა და საგამომცემლო მაკეტის დასამზადებლად საჭიროების შემთხვევაში უზრუნველყოფს დამატებითი სპეციალისტების მოწვევას;

გ) უზრუნველყოფს გამოცემისთვის საერთაშორისო ნომრების მინიჭებას და დადგენილი მოთხოვნების შესაბამისად ურთიერთობს საგამომცემლო საერთაშორისო პრეფიქსების ეროვნულ ცენტრებთან;

დ) უზრუნველყოფს გამომცემლობის ურთიერთობას კონსერვატორიის სხვა სტრუქტურულ ერთეულებთან;

ე) თავისი კომპეტენციის ფარგლებში აწარმოებს შესაბამის დოკუმენტაციას;

ვ) შუამდგომლობს კონსერვატორიის ადმინისტრაციის წინაშე გამომცემლობის ფუნქციონირებისთვის აუცილებელი მატერიალურ-ტექნიკური უზრუნველყოფის შესახებ;

ზ) გამომცემლობის მიერ გაწეული მუშაობის ყოველწლიურ ანგარიშს წარუდგენს აკადემიურ საბჭოს, რექტორსა და ადმინისტრაციის ხელმძღვანელს;

თ) ახორციელებს ამ დებულებითა და კონსერვატორიის ნორმატიული აქტებით განსაზღვრულ სხვა ფუნქციებსა და რექტორისა და ადმინისტრაციის ხელმძღვანელის კანონის საფუძველზე დაკისრებულ დავალებებს.

3.3.2. გამომცემლობის ლიტერატურული რედაქტორი, გამოცემათა ლიტერატურულ - სტილისტიკური გაუმჯობესების მიზნით, ახორციელებს გამომცემლობის ხელმძღვანელის მიერ გადაცემული მასალის ენობრივი უზუსტობების რედაქტირებას.

3.4. გამოცემის დიზაინი და კომპიუტერული მაკეტის დამზადება ევალება გამომცემლობის ხელმძღვანელის რეკომენდაციით ხელშეკრულების საფუძველზე მოწვეულ სპეციალისტს/სპეციალისტებს, ან კონსერვატორიის შესატყვისი პროფილის თანამშრომელს დამატებითი ანაზღაურებით.

3.4.1. გამოცემის სარედაქციო/საწარმოო პროცესის სრულფასოვნად წარმართვის მიზნით, საჭიროების შემთხვევაში შესაძლებელია გამომცემლობის ხელმძღვანელის რეკომენდაციით მოწვეული იყოს დამატებითი სპეციალისტი/ები ხელშეკრულების საფუძველზე.

3.4. გამოცემის პოლიგრაფიულ განხორციელების უზრუნველყოფისთვის გამომცემლობა მიმართავს კონსერვატორიის სტამბას ადმინისტრაციის ხელმძღვანელის ვიზირების საფუძველზე.

3.4.1. სამუშაო, რომელსაც ვერ უზრუნველყოფს კონსერვატორიის სტამბის მატერიალურ-ტექნიკური ბაზა, შესაძლებელია განხორციელდეს ხელშეკრულებით გარეშე სტამბის მიერ, კანონმდებლობით განსაზღვრული შესაბამისი პროცედურების დაცვით.

**მუხლი 4. საავტორო და ქონებრივი უფლებები**

4.1**.** გამომცემლობის მიერ გამოცემული პროდუქცია წარმოადგენს კონსერვატორიის საკუთრებას. გამოცემული პროდუქციის საავტორო და ქონებრივი უფლებები და პროდუქციის განაწილება/გავრცელების პროცედურა რეგულირდება კონსერვატორიის „საგამომცემლო საქმიანობის წესის“ მუხლით 5 და მუხლით 6.

4.2. გამომცემლობის პროდუქციის შესახებ ინფორმაცია განთავსებულია კონსერვატორიის ვებ- გვერდზე.

**მუხლი 5. დასკვნითი დებულება**

5.1. გამომცემლობის დებულებაში ცვლილებებისა ან/და დამატებების შეტანა ხორციელდება კანონმდებლობით დადგენილი წესით; აკადემიური საბჭოს მონაწილეობითა და წარმომადგენლობითი საბჭოს დამტკიცებით.